作者:姚勉
標題:沁園春
內容:憶昔東坡，秀奪眉山，生丙子年。蓋丙離子坎，四方中氣，宜當此歲，間出英賢。河嶽重靈，星辰再孕，來自赤城中洞天。新秋霽，萃一襟爽氣，風露澄鮮。玉階同聽臚傳。伴寶馬如龍絲嫋鞭。正椿庭未老，同躋榮路，萼樓爭耀，相照魁躔。即似坡公，金蓮夜對，身作玉堂雲霧仙。憐同歲，但乞如夢得，分買山錢。